Lisa 1

**Kutsestandardis kasutatud terminid**

**Ekspert –** eripedagoogika valdkonna asjatundja, kes osaleb eriteadmisi nõudvate küsimuste analüüsimisel ja lahendamisel.

**Õppeprotsessis eristuv õppija** – õppija, kelle arengutase on eakohasest erinev, sh nii arenguliste kui ka hariduslike erivajadustega õppija, kes vajab õpikeskkonna kohandamist.

**Kolleeg** – õpetamisega tegelev töötaja, sh õpetaja, üliõpilane, õppejõud.

**Lisategevused** – õppija arengut toetavad tegevused, mida tehakse lisaks õppetööle, nt huviringides osalemine, rehabilitatsiooniteenused, teraapiad, pikapäevarühm.

**Nõustamine** – nõustatava koostöine toetamine otsuste vastuvõtmiseks ja rakendamiseks.

**Organisatsioon** – haridus-, sotsiaal- ja meditsiiniasutus, kus eripedagoog töötab ja pakub eripedagoogilist teenust.

**Teised erialaspetsialistid** – lisaks eripedagoogile õppija erivajadustega tegelev spetsialist, nt logopeed, psühholoog, neuroloog, psühhiaater, perearst, sotsiaalpedagoog, õpiabi õpetaja, terapeut, karjäärinõustaja, noorsootöötaja, noorsoopolitsei, lastekaitsespetsialist jt.

**Vanem** – õppija esindaja, sh lapsevanem, tugiisik, hooldaja, eestkostja, kasvataja, usalduskasvataja.

**Õpetamine** – õpe ja kasvatus, mida vaadeldakse lahutamatu tervikuna.

**Õpikeskkond** – õppeprotsessis eristuva õppija õppimist mõjutavate vahendite ja tingimuste kooslus.

**Õpikoormus** – õppija individuaalsust arvestav õppematerjali maht, õpiaeg tunnis, iseseisva töö maht, koduste tööde maht.

**Õppe- ja kasvatustegevus** – õppija arendamisele suunatud õppe- ja kasvatustegevus, sh tegevused klassiruumis ja koolieelses lasteasutuses; õppetegevusena käsitletakse ka õppekäikude, ekskursioonide, projektide, ürituste jms raames toimuvat.

**Õppevara** – nii õppijatele kui ka õpetajatele suunatud õppematerjalid ja metoodilised vahendid, sh praktiliste oskuste omandamiseks vajalikud vahendid, didaktilised materjalid, õpiobjektid jne.

**Õppija** – iga õppija sõltumata tema vanusest ja õppetasemest, sh väikelaps, koolieelik, õpilane, koolikohustusliku ea ületanud õpilane/täiskasvanu.